title: Regulamentul de punere în aplicare (UE) 2017/57 al Comisiei din 14 decembrie 2016 privind autorizarea substanțelor 1,8-cineol, 3,4-dihidrocumarină și 2-(2-metilprop-1-enil)-4-metiltetrahidropiran ca aditivi furajeri pentru toate speciile de animale (Text cu relevanță pentru SEE. )

text:
                  17.1.2017

                  RO

                  Jurnalul Oficial al Uniunii Europene

                  L 13/153

            REGULAMENTUL DE PUNERE ÎN APLICARE (UE) 2017/57 AL COMISIEI
      din 14 decembrie 2016
      privind autorizarea substanțelor 1,8-cineol, 3,4-dihidrocumarină și 2-(2-metilprop-1-enil)-4-metiltetrahidropiran ca aditivi furajeri pentru toate speciile de animale
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
      întrucât:

                  (1)

                  Regulamentul (CE) nr. 1831/2003 prevede autorizarea aditivilor destinați hranei pentru animale, precum și motivele și procedurile de acordare a unei astfel de autorizații. Articolul 10 din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).

                  (2)

                  Substanțele 1,8-cineol, 3,4-dihidrocumarină și 2-(2-metilprop-1-enil)-4-metiltetrahidropiran au fost autorizate fără limită de timp, în conformitate cu Directiva 70/524/CEE, pentru a fi utilizate ca aditivi furajeri pentru toate speciile de animale. Produsele respective au fost înscrise ulterior în Registrul aditivilor pentru hrana animalelor ca produse existente, în conformitate cu articolul 10 alineatul (1) din Regulamentul (CE) nr. 1831/2003.

                  (3)

                  În conformitate cu articolul 10 alineatul (2) coroborat cu articolul 7 din Regulamentul (CE) nr. 1831/2003, a fost depusă o cerere pentru reevaluarea substanțelor în cauză ca aditivi furajeri pentru toate speciile de animale. Solicitantul a cerut ca aditivii respectivi să fie clasificați în categoria „aditivi senzoriali”. Cererea respectivă a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

                  (4)

                  Autoritatea Europeană pentru Siguranța Alimentară (denumită în continuare „autoritatea”) a concluzionat în avizele sale din 6 martie 2012 și din 13 noiembrie 2012 (3) că, în condițiile propuse de utilizare în hrana pentru animale, substanțele în cauză nu au efecte adverse asupra sănătății animale și umane ori asupra mediului. Autoritatea a concluzionat, de asemenea, că funcția substanțelor 1,8-cineol, 3,4-dihidrocumarină și 2-(2-metilprop-1-enil)-4-metiltetrahidropiran în hrana pentru animale este similară cu cea din cazul utilizării în produsele alimentare. Autoritatea a concluzionat deja că substanțele respective sunt eficace pentru produsele alimentare, deoarece ele le sporesc mirosul sau palatabilitatea. Prin urmare, această concluzie poate fi extrapolată la hrana pentru animale. Având în vedere că utilizarea substanțelor 1,8-cineol, 3,4-dihidrocumarină și 2-(2-metilprop-1-enil)-4-metiltetrahidropiran în apa de băut este dificil de controlat atunci când este utilizată simultan cu hrana pentru animale, o astfel de utilizare ar trebui să fie exclusă. Cu toate acestea, respectivele substanțe pot fi utilizate în hrana combinată pentru animale care este administrată ulterior prin intermediul apei.

                  (5)

                  Pentru a permite un control mai bun, ar trebui să fie prevăzute restricții și condiții. Deoarece niciun motiv de siguranță nu impune stabilirea unui conținut maxim și luând în considerare reevaluarea efectuată de autoritate, conținuturile recomandate ar trebui menționate pe eticheta aditivului. În cazul în care aceste conținuturi sunt depășite, ar trebui să fie menționate anumite informații pe eticheta preamestecurilor, a hranei combinate pentru animale și a materiilor prime destinate hranei pentru animale.

                  (6)

                  Autoritatea a concluzionat că substanțele 1,8-cineol, 3,4-dihidrocumarină și 2-(2-metilprop-1-enil)-4-metiltetrahidropiran sunt iritante pentru ochi, tractul respirator și piele. De asemenea, autoritatea a concluzionat că 3,4-dihidrocumarina este un sensibilizant pentru piele și este nocivă în caz de înghițire. În consecință, ar trebui luate măsuri de protecție adecvate. Autoritatea nu consideră că sunt necesare cerințe specifice pentru monitorizarea ulterioară introducerii pe piață. Aceasta a verificat, de asemenea, raportul privind metoda de analiză a aditivilor furajeri în hrana pentru animale, transmis de laboratorul de referință înființat prin Regulamentul (CE) nr. 1831/2003.

                  (7)

                  Evaluarea substanțelor 1,8-cineol, 3,4-dihidrocumarină și 2-(2-metilprop-1-enil)-4-metiltetrahidropiran arată că sunt îndeplinite condițiile de autorizare, astfel cum sunt prevăzute la articolul 5 din Regulamentul (CE) nr. 1831/2003. În consecință, utilizarea respectivelor substanțe ar trebui să fie autorizată astfel cum se specifică în anexa la prezentul regulament.

                  (8)

                  Deoarece niciun motiv de siguranță nu impune aplicarea imediată a modificărilor condițiilor de autorizare a substanțelor 1,8-cineol, 3,4-dihidrocumarină și 2-(2-metilprop-1-enil)-4-metiltetrahidropiran, este adecvat să se prevadă o perioadă de tranziție pentru a le permite părților interesate să se pregătească în vederea îndeplinirii noilor cerințe care decurg din autorizare.

                  (9)

                  Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

            ADOPTĂ PREZENTUL REGULAMENT:
      Articolul 1
      Autorizare
      Substanțele specificate în anexă, aparținând categoriei „aditivi senzoriali” și grupei funcționale „compuși aromatizanți”, sunt autorizate pentru a fi utilizate ca aditivi furajeri pentru hrana animalelor în condițiile stabilite în anexa respectivă.
      Articolul 2
      Măsuri tranzitorii
      (1)   Substanțele, cu specificațiile din anexă, și preamestecurile care conțin substanțele respective și care sunt produse și etichetate înainte de 6 august 2017 în conformitate cu normele aplicabile înainte de 6 februarie 2017 pot fi introduse în continuare pe piață și utilizate până la epuizarea stocurilor existente.
      (2)   Hrana combinată pentru animale și materiile prime destinate hranei pentru animale care conțin substanțele cu specificațiile din anexă și care sunt produse și etichetate înainte de 6 februarie 2018, în conformitate cu normele aplicabile înainte de 6 februarie 2017, pot fi introduse în continuare pe piață și utilizate până la epuizarea stocurilor existente dacă sunt destinate animalelor de la care se obțin produse alimentare.
      (3)   Hrana combinată pentru animale și materiile prime destinate hranei pentru animale care conțin substanțele cu specificațiile din anexă și care sunt produse și etichetate înainte de 6 februarie 2019, în conformitate cu normele aplicabile înainte de 6 februarie 2017, pot fi introduse în continuare pe piață și utilizate până la epuizarea stocurilor existente dacă sunt destinate animalelor de la care nu se obțin produse alimentare.
      Articolul 3
      Intrare în vigoare
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 14 decembrie 2016.

               Pentru Comisie

               Președintele

            Jean-Claude JUNCKER

         (1)  JO L 268, 18.10.2003, p. 29.

         (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

         (3)  EFSA Journal 2012;10(3):2622 și EFSA Journal 2012;10(11):2967

         ANEXĂ

                     Număr de identificare al aditivului

                     Numele deținătorului autorizației

                     Aditiv

                     Compoziția, formula chimică, descrierea, metoda de analiză

                     Specia sau categoria de animale

                     Vârstă maximă

                     Conținutul minim

                     Conținutul maxim

                     Alte dispoziții

                     Sfârșitul perioadei de autorizare

                     mg de substanță activă/kg de furaj complet cu un conținut de umiditate de 12 %

                     (1)

                     (2)

                     (3)

                     (4)

                     (5)

                     (6)

                     (7)

                     (8)

                     (9)

                        Categorie: aditivi senzoriali. Grupă funcțională: compuși aromatizanți

                     2b03001

                     —

                     1,8-cineol

                        Compoziția aditivului

                     1,8-cineol

                        Caracterizarea substanței active

                     1,8-cineol
                     Produs prin distilare din Eucalyptus globulus

                     Puritate: minimum 98 %
                     Formulă chimică: C10H18O
                     Numărul CAS: 470-82-6
                     Nr. FLAVIS 03.001

                        Metoda de analiză
                         (1)

                     Pentru determinarea substanței 1,8-cineol în aditivul furajer și în preamestecurile furajere aromatizante.
                     Gaz-cromatografie/spectrometrie de masă cu blocarea timpului de retenție GC-MS-RTL.

                     Toate speciile de animale

                     —

                     —

                                 1.

                                 Aditivul se adaugă în furaje sub formă de preamestec.

                                 2.

                                 În instrucțiunile de utilizare a aditivului și a preamestecurilor se precizează condițiile de depozitare și de stabilitate.

                                 3.

                                 Conținutul maxim recomandat de substanță activă este: 5 mg/kg de furaj complet cu un conținut de umiditate de 12 %.

                                 4.

                                 Pe eticheta aditivului se indică următoarele:
                                 „Conținutul maxim recomandat de substanță activă este: 5 mg/kg de furaj complet cu un conținut de umiditate de 12 %”.

                                 5.

                                 Pe eticheta preamestecurilor, a materiilor prime furajere și a furajelor combinate se indică grupa funcțională, numărul de identificare, denumirea substanței active și cantitatea de substanță activă adăugată, în cazul în care conținutul de substanță activă din furajele complete cu un conținut de umiditate de 12 % depășește următoarele valori: 5 mg/kg

                                 6.

                                 Operatorii din sectorul furajelor stabilesc proceduri operaționale și măsuri organizatorice destinate utilizatorilor aditivului și ai preamestecurilor, pentru a aborda riscurile potențiale în caz de inhalare și în caz de contact cu pielea sau cu ochii. Atunci când riscurile respective nu pot fi eliminate sau reduse la minimum prin astfel de proceduri și de măsuri, aditivul și preamestecurile trebuie utilizate purtând echipament individual de protecție, inclusiv echipamente de protecție respiratorie, ochelari și mănuși de protecție.

                     6 februarie 2027

                     2b13009

                     —

                     3,4-dihidrocumarină

                        Compoziția aditivului

                     3,4-dihidrocumarină

                        Caracterizarea substanței active

                     3,4-dihidrocumarină
                     Produs prin sinteză chimică
                     Puritate: minimum 99 %
                     Formulă chimică: C9H8O2

                     Numărul CAS: 119-84-6
                     Nr. FLAVIS 13.009

                        Metoda de analiză
                         (1)

                     Pentru determinarea substanței 3,4-dihidrocumarină în aditivul furajer și în preamestecurile furajere aromatizante.
                     Gaz-cromatografie/spectrometrie de masă cu blocarea timpului de retenție GC-MS-RTL.

                     Toate speciile de animale

                     —

                     —

                                 1.

                                 Aditivul se adaugă în furaje sub formă de preamestec.

                                 2.

                                 În instrucțiunile de utilizare a aditivului și a preamestecurilor se precizează condițiile de depozitare și de stabilitate.

                                 3.

                                 Conținutul maxim recomandat de substanță activă este: 5 mg/kg de furaj complet cu un conținut de umiditate de 12 %.

                                 4.

                                 Pe eticheta aditivului se indică următoarele:
                                 „Conținut maxim recomandat de substanță activă în furaje complete cu un conținut de umiditate de 12 %: 5 mg/kg”

                                 5.

                                 Pe eticheta preamestecurilor, a materiilor prime furajere și a furajelor combinate se indică grupa funcțională, numărul de identificare, denumirea substanței active și cantitatea de substanță activă adăugată, în cazul în care conținutul de substanță activă din furajele complete cu un conținut de umiditate de 12 % depășește următoarele valori: 5 mg/kg

                                 6.

                                 Operatorii din sectorul furajelor stabilesc proceduri operaționale și măsuri organizatorice destinate utilizatorilor aditivului și ai preamestecurilor, pentru a aborda riscurile potențiale în caz de inhalare și în caz de contact cu pielea sau cu ochii. Atunci când riscurile respective nu pot fi eliminate sau reduse la minimum prin astfel de proceduri și de măsuri, aditivul și preamestecurile trebuie utilizate purtând echipament individual de protecție, inclusiv echipamente de protecție respiratorie, ochelari și mănuși de protecție.

                     6 februarie 2027

                     2b13037

                     —

                     2-(2-metilprop-1-enil)-4-metiltetrahidropiran

                        Compoziția aditivului

                     2-(2-metilprop-1-enil)-4-metiltetrahidropiran

                        Caracterizarea substanței active

                     2-(2-metilprop-1-enil)-4-metiltetrahidropiran
                     Produs prin sinteză chimică
                     Puritate: minimum 99 %
                     Formulă chimică: C10H18O
                     Numărul CAS: 16409-43-1
                     Nr. FLAVIS 13.037

                        Metodă de analiză
                         (1)

                     Pentru identificarea substanței 2-(2-metilprop-1-enil)-4-metiltetrahidropiran în aditivul furajer și în preamestecurile furajere aromatizante.
                     Metoda de analiză

                     Toate speciile de animale

                     —

                     —

                     —

                                 1.

                                 Aditivul se adaugă în furaje sub formă de preamestec.

                                 2.

                                 În instrucțiunile de utilizare a aditivului și a preamestecurilor se precizează condițiile de depozitare și de stabilitate.

                                 3.

                                 Conținutul maxim recomandat de substanță activă este:
                                 Pentru porcine și păsări de curte: 0,5 mg/kg, iar pentru alte specii și categorii: 0,3 mg/kg de furaj complet cu un conținut de umiditate de 12 %.

                                 4.

                                 Pe eticheta aditivului se indică următoarele:
                                 „Conținut maxim recomandat de substanță activă în furaje complete cu un conținut de umiditate de 12 %:

                                             —

                                             0,5 mg/kg pentru porcine și păsări de curte;

                                             —

                                             0,3 mg/kg pentru alte specii și categorii.”

                                 5.

                                 Pe eticheta preamestecurilor, a materiilor prime furajere și a furajelor combinate se indică grupa funcțională, numărul de identificare, denumirea substanței active și cantitatea de substanță activă adăugată, în cazul în care conținuturile de substanță activă din furajele complete cu un conținut de umiditate de 12 % depășesc următoarele valori:

                                             —

                                             0,5 mg/kg pentru porcine și păsări de curte;

                                             —

                                             0,3 mg/kg pentru alte specii și categorii.

                                 6.

                                 Operatorii din sectorul furajelor stabilesc proceduri operaționale și măsuri organizatorice destinate utilizatorilor aditivului și ai preamestecurilor, pentru a aborda riscurile potențiale în caz de inhalare și în caz de contact cu pielea sau cu ochii. Atunci când riscurile respective nu pot fi eliminate sau reduse la minimum prin astfel de proceduri și de măsuri, aditivul și preamestecurile trebuie utilizate purtând echipament individual de protecție, inclusiv echipamente de protecție respiratorie, ochelari și mănuși de protecție.

                     6 februarie 2027

            (1)  Detalii ale metodelor de analiză sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports.


title: Regulamentul de punere în aplicare (UE) 2016/615 al Comisiei din 19 aprilie 2016 privind clasificarea anumitor mărfuri în Nomenclatura combinată

text:
               21.4.2016

               RO

               Jurnalul Oficial al Uniunii Europene

               L 105/14

         REGULAMENTUL DE PUNERE ÎN APLICARE (UE) 2016/615 AL COMISIEI
   din 19 aprilie 2016
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:

               (1)

               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.

               (2)

               Regulamentul (CEE) nr. 2658/87 stabilește regulile generale de interpretare a Nomenclaturii combinate. Aceste reguli se aplică, de asemenea, oricăror altor nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării unor măsuri tarifare sau de altă natură referitoare la comerțul cu mărfuri.

               (3)

               În temeiul acestor reguli generale, mărfurile descrise în coloana (1) a tabelului din anexă trebuie clasificate la codul NC indicat în coloana (2), pe baza motivelor care figurează în coloana (3) a tabelului menționat.

               (4)

               Este necesar să se prevadă faptul că, în conformitate cu articolul 12 alineatul (6) din Regulamentul (CEE) nr. 2913/92 al Consiliului (2), titularul poate continua să invoce, pentru o anumită perioadă de timp, informațiile tarifare obligatorii emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.

               (5)

               Măsurile prevăzute în prezentul regulament sunt conforme cu avizul Comitetului Codului vamal,

         ADOPTĂ PREZENTUL REGULAMENT:
   Articolul 1
   Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
   Articolul 2
   Informațiile tarifare obligatorii care nu sunt conforme cu prezentul regulament pot fi invocate în continuare, în conformitate cu articolul 12 alineatul (6) din Regulamentul (CEE) nr. 2913/92, pentru o perioadă de trei luni de la data intrării în vigoare a prezentului regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 aprilie 2016.

            Pentru Comisie

            pentru președinte

         Stephen QUEST

            Director general pentru impozitare și uniune vamală

      (1)  JO L 256, 7.9.1987, p. 1.

      (2)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).

      ANEXĂ

                  Descrierea mărfurilor

                  Clasificare
                  (Cod NC)

                  Motive

                  (1)

                  (2)

                  (3)

                  Un aparat (o așa-numită „stație de andocare pentru smartphone”), constând din următoarele componente:

                              —

                              un ecran color cu cristale lichide (LCD), de 29,5 cm;

                              —

                              o carcasă articulată, cu două porturi USB;

                              —

                              tastatură cu touchpad;

                              —

                              un dispozitiv de andocare pentru un smartphone;

                              —

                              priză de curent pentru o tensiune de maximum 1 000  V;

                              —

                              difuzoare integrate.

                        Când smartphone-ul este andocat, bateria sa se încarcă, iar aparatul joacă, în același timp, rolul de unitate de intrare/ieșire, îndeplinind toate funcțiile smartphone-ului andocat.
                  Dat fiind faptul că aparatul nu este echipat cu un convertizor de semnal, toate semnalele provenite de la smartphone-ul andocat sunt recepționate nemodificate.
                  Aparatul nu este adecvat pentru conectarea la o mașină automată de prelucrare a datelor.

                  8537 10 99

                  Clasificarea se stabilește pe baza regulilor generale 1, 3(c) și 6 de interpretare a Nomenclaturii combinate, precum și pe baza textului codurilor NC 8537 , 8537 10  și 8537 10 99 .
                  Aparatul reprezintă o combinație de mașini, care poate îndeplini funcțiile de la pozițiile 8504 , 8518 , 8528  și 8537 . Toate funcțiile individuale îndeplinite de diferitele sale componente sunt incluse la pozițiile capitolului 85, menționate anterior. Prin urmare, clasificarea la poziția 8543 , ca „mașini și aparate electrice care au o funcție proprie, nedenumite și necuprinse în altă parte” în capitolul 85 este exclusă.
                  Având în vedere caracteristicile sale, niciuna dintre funcții nu este considerată a fi funcția principală a aparatului, în sensul notei 3 la secțiunea XVI.
                  În consecință, aparatul trebuie clasificat la ultima poziție, în ordine numerică.
                  Aparatul trebuie, așadar, clasificat la codul NC 8537 10 99 , ca „Alte tablouri, panouri, console, pupitre, dulapuri și alte suporturi pentru comandă electrică, pentru o tensiune de maximum 1 000  V”.


title: Regulamentul de punere în aplicare (UE) nr. 636/2013 al Comisiei din 1 iulie 2013 privind autorizarea chelatului de zinc al metioninei (1:2) ca aditiv furajer pentru toate speciile de animale  Text cu relevanță pentru SEE

text:
               2.7.2013

               RO

               Jurnalul Oficial al Uniunii Europene

               L 183/3

         REGULAMENTUL DE PUNERE ÎN APLICARE (UE) NR. 636/2013 AL COMISIEI
   din 1 iulie 2013
   privind autorizarea chelatului de zinc al metioninei (1:2) ca aditiv furajer pentru toate speciile de animale
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
   întrucât:

               (1)

               Regulamentul (CE) nr. 1831/2003 prevede autorizarea aditivilor destinați hranei animalelor, precum și motivele și procedurile de acordare a unei astfel de autorizații.

               (2)

               Metionina-zinc, de puritate tehnică, a fost autorizată fără limită de timp în conformitate cu Directiva 82/471/CEE a Consiliului din 30 iunie 1982 privind anumite produse folosite în hrana animalelor (2) ca aminoacid pentru utilizare la rumegătoare prin Directiva 88/485/CEE a Comisiei (3). Acest aditiv furajer a fost ulterior înscris în Registrul aditivilor pentru hrana animalelor al Uniunii Europene ca produs existent, în conformitate cu articolul 10 alineatul (1) din Regulamentul (CE) nr. 1831/2003.

               (3)

               În conformitate cu articolul 7 din Regulamentul (CE) nr. 1831/2003, s-a depus o cerere pentru o utilizare nouă sub formă de compus de oligoelemente pentru utilizare la toate speciile de animale, solicitându-se ca aditivul respectiv să fie clasificat în categoria „aditivi nutriționali”. Cererea a fost însoțită de informațiile și documentele necesare conform articolului 7 alineatul (3) din Regulamentul (CE) nr. 1831/2003.

               (4)

               În avizul său din 11 decembrie 2012 (4), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, metionina-zinc nu are efecte adverse asupra sănătății animalelor, a sănătății oamenilor sau asupra mediului și că utilizarea sa poate fi considerată ca o sursă eficientă de zinc pentru toate speciile de animale. Autoritatea nu consideră că sunt necesare cerințe specifice de monitorizare ulterioară introducerii pe piață. Autoritatea a verificat, de asemenea, raportul privind metoda de analiză a aditivului în hrana animalelor, prezentat de laboratorul de referință înființat în temeiul Regulamentului (CE) nr. 1831/2003.

               (5)

               În conformitate cu caracterizarea aditivului de către autoritate și informațiile suplimentare furnizate de solicitant, denumirea adecvată a produsului este chelat de zinc al metioninei (1:2).

               (6)

               Evaluarea produsului respectiv arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestui produs ar trebui să fie autorizată, conform specificațiilor din anexa la prezentul regulament.

               (7)

               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTUL REGULAMENT:
   Articolul 1
   Produsul menționat în anexă, aparținând categoriei „aditivi nutriționali” și grupului funcțional „compuși de oligoelemente”, este autorizat ca aditiv în hrana animalelor, în condițiile prevăzute în anexa respectivă.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 1 iulie 2013.

            Pentru Comisie

            Președintele

         José Manuel BARROSO

      (1)  JO L 268, 18.10.2003, p. 29.

      (2)  JO L 213, 21.7.1982, p. 8.

      (3)  JO L 239, 30.8.1988, p. 36.

      (4)  EFSA Journal 2013; 11(1):3038.

      ANEXĂ

                  Numărul de identificare al aditivului

                  Numele titularului autorizației

                  Aditiv

                  Compoziția, formula chimică, descrierea, metoda de analiză

                  Specia sau categoria de animale

                  Vârsta maximă

                  Conținut minim

                  Conținut maxim

                  Alte dispoziții

                  Sfârșitul perioadei de autorizare

                  Conținut maxim de element (Zn) în mg/kg de furaj complet cu un conținut de umiditate de 12 %

                     Categoria aditivilor nutriționali. Grupa funcțională: compuși de oligoelemente

                  3b611

                  —

                  Chelat de zinc al metioninei (1:2)

                                 Caracterizarea aditivului

                              Pudră cu un conținut minim de 78 % DL-metionină și un conținut de zinc între 17,5 % și 18,5 %

                                 Caracterizarea substanței active

                              Chelat de zinc al metioninei: zinc-metionină 1:2 (Zn(Met)2)
                              Formula chimică: C10H20N2O4S2Zn
                              Numărul CAS: 151214-86-7

                                 Metode analitice
                                  (1)

                                          Pentru cuantificarea metioninei în aditivul furajer:

                                                      —

                                                      ISO/CD 17180: metoda cromatografiei prin schimb ionic cu derivatizare post-coloană și detecție fotometrică sau fluorometrică.

                                          Pentru cuantificarea zincului total în aditivul furajer și preamestecuri:

                                                      —

                                                      EN 15510: Spectrometrie cu emisie atomică cu plasmă cuplată inductiv (ICP-AES); sau

                                                      —

                                                      CEN/TS 15621: Spectrometrie cu emisie atomică cu plasmă cuplată inductiv (ICP-AES) după digestia sub presiune.

                                          Pentru cuantificarea zincului total în furaje:

                                                      —

                                                      Regulamentul (CE) nr. 152/2009 al Comisiei (2) – spectrometrie de adsorbție atomică (AAS); sau

                                                      —

                                                      EN 15510: Spectrometrie cu emisie atomică cu plasmă cuplată inductiv (ICP-AES); sau

                                                      —

                                                      CEN/TS 15621: Spectrometrie cu emisie atomică cu plasmă cuplată inductiv (ICP-AES) după digestia sub presiune.

                  Toate speciile

                  —

                  Animale de companie: 250 (total)
                  Pești: 200 (total)
                  Alte specii: 150 (total)
                  Înlocuitori de lapte compleți și complementari: 200 (total)

                              1.

                              Aditivul este încorporat în furaje sub formă de preamestec.

                              2.

                              Pentru siguranța utilizatorilor: în timpul manipulării, utilizatorii trebuie să poarte mască de protecție, ochelari de protecție și mănuși.

                              3.

                              Trebuie luată în considerare contribuția aditivului la aportul alimentar de metionină.

                  22 iulie 2023

         (1)  Detalii privind metodele analitice sunt disponibile la următoarea adresă a laboratorului de referință: http://irmm.jrc.ec.europa.eu/EURLs/EURL_feed_additives/authorisation/evaluation_reports/Pages/index.aspx

         (2)  JO L 54, 26.2.2009, p. 1.


title: Regulamentul de punere în aplicare (UE) 2015/2011 al Comisiei din 11 noiembrie 2015 de stabilire a unor standarde tehnice de punere în aplicare cu privire la listele administrațiilor regionale și autorităților locale față de care sunt deținute expuneri ce trebuie tratate ca expuneri față de administrația centrală în conformitate cu Directiva 2009/138/CE a Parlamentului European și a Consiliului (Text cu relevanță pentru SEE)

text:
               12.11.2015

               RO

               Jurnalul Oficial al Uniunii Europene

               L 295/3

         REGULAMENTUL DE PUNERE ÎN APLICARE (UE) 2015/2011 AL COMISIEI
   din 11 noiembrie 2015
   de stabilire a unor standarde tehnice de punere în aplicare cu privire la listele administrațiilor regionale și autorităților locale față de care sunt deținute expuneri ce trebuie tratate ca expuneri față de administrația centrală în conformitate cu Directiva 2009/138/CE a Parlamentului European și a Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2009/138/CE a Parlamentului European și a Consiliului din 25 noiembrie 2009 privind accesul la activitate și desfășurarea activității de asigurare și de reasigurare (Solvabilitate II) (1), în special articolul 109a alineatul (2) litera (a),
   întrucât:

               (1)

               Listele administrațiilor regionale și autorităților locale față de care sunt deținute expuneri ce trebuie tratate ca expuneri față de administrația centrală în conformitate cu Directiva 2009/138/CE sunt relevante pentru calcularea modulului „risc de piață” și a modulului „risc de contrapartidă” din formula standard pentru calculul cerinței de capital de solvabilitate.

               (2)

               Dacă este cazul, administrațiile regionale și autoritățile locale incluse în aceste liste ar trebui clasificate în funcție de tip, ținând cont de condițiile stabilite la articolul 85 din Regulamentul delegat (UE) 2015/35 al Comisiei (2).

               (3)

               Autoritățile de supraveghere au furnizat informații relevante cu privire la competențele specifice de colectare de venituri și dispozițiile instituționale existente în temeiul legislației naționale în legătură cu administrațiile regionale și autoritățile locale din jurisdicțiile lor și cu privire la măsura în care aceste guverne și autorități respectă cerințele prevăzute la articolul 109a alineatul (2) litera (a) din Directiva 2009/138/CE.

               (4)

               Prezentul regulament se bazează pe proiectele de standarde tehnice de punere în aplicare transmise Comisiei de Autoritatea Europeană de Asigurări și Pensii Ocupaționale.

               (5)

               Autoritatea Europeană de Asigurări și Pensii Ocupaționale a efectuat consultări publice deschise cu privire la proiectele de standarde tehnice de punere în aplicare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul asigurărilor și reasigurărilor, instituit în conformitate cu articolul 37 din Regulamentul (UE) nr. 1094/2010 al Parlamentului European și al Consiliului (3).

         ADOPTĂ PREZENTUL REGULAMENT:
   Articolul 1
   Listele administrațiilor regionale și autorităților locale
   Următoarele administrații regionale și autorități locale sunt considerate ca entități față de care sunt deținute expuneri care trebuie tratate ca expuneri față de administrația centrală sub a cărei jurisdicție se află acestea, astfel cum se menționează la articolul 109a alineatul (2) litera (a) din Directiva 2009/138/CE:

               1.

               în Austria: orice „Land” sau „Gemeinde”;

               2.

               în Belgia: orice „communauté” sau „gemeenschap”, „région” sau „gewest”, „province” sau „provincie” ori „commune” sau „gemeente”;

               3.

               în Danemarca: orice „region” sau „kommune”;

               4.

               în Finlanda: orice „kaupunki” sau „stad”, „kunta” sau „kommun” ori „Ahvenanmaan maakunta” sau „Landskapet Åland”;

               5.

               în Franța: orice „région”, „département” sau „commune”;

               6.

               în Germania: orice „Land”, „Gemeindeverband” sau „Gemeinde”;

               7.

               în Liechtenstein: orice „Gemeinde”;

               8.

               în Lituania: orice „savivaldybė”;

               9.

               în Luxemburg: orice „commune”;

               10.

               în Țările de Jos: orice „provincie”, „waterschap” sau „gemeente”;

               11.

               în Polonia: orice „województwo”, „związek powiatów”, „powiat”, „związek międzygminny”, „gmina” sau „miasto stołeczne Warszawa”;

               12.

               în Portugalia: „Regiăo Autónoma dos Açores” sau „Regiăo Autónoma da Madeira”;

               13.

               în Spania: orice „comunidad autónoma” sau „corporación local”;

               14.

               în Suedia: orice „regiune”, „landsting” sau „kommun”;

               15.

               în Regatul Unit: Parlamentul Scoțian, Adunarea Națională a Țării Galilor sau Adunarea din Irlanda de Nord.

         Articolul 2
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 noiembrie 2015.

            Pentru Comisie

            Președintele

         Jean-Claude JUNCKER

      (1)  JO L 335, 17.12.2009, p. 1.

      (2)  Regulamentul delegat (UE) 2015/35 al Comisiei din 10 octombrie 2014 de completare a Directivei 2009/138/CE a Parlamentului European și a Consiliului privind accesul la activitate și desfășurarea activității de asigurare și de reasigurare (Solvabilitate II), (JO L 12, 17.1.2015, p. 1).

      (3)  Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană de asigurări și pensii ocupaționale) de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).


title: Regulamentul de punere în aplicare (UE) nr. 384/2011 al Comisiei din 18 aprilie 2011 de stabilire a valorilor forfetare de import pentru fixarea prețului de intrare pentru anumite fructe și legume

text:
               19.4.2011

               RO

               Jurnalul Oficial al Uniunii Europene

               L 103/102

         REGULAMENTUL DE PUNERE ÎN APLICARE (UE) NR. 384/2011 AL COMISIEI
   din 18 aprilie 2011
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1),
   având în vedere Regulamentul (CE) nr. 1580/2007 al Comisiei din 21 decembrie 2007 de stabilire a normelor de aplicare a Regulamentelor (CE) nr. 2200/96, (CE) nr. 2201/96 și (CE) nr. 1182/2007 ale Consiliului în sectorul fructelor și legumelor (2), în special articolul 138 alineatul (1),
   întrucât:
   Regulamentul (CE) nr. 1580/2007 prevede, ca urmare a rezultatelor negocierilor comerciale multilaterale din Runda Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XV la regulamentul respectiv,
   ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 138 din Regulamentul (CE) nr. 1580/2007 se stabilesc în anexa la prezentul regulament.
   Articolul 2
   Prezentul regulament intră în vigoare la 19 aprilie 2011.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 aprilie 2011.

            Pentru Comisie, pentru președinte

         José Manuel SILVA RODRÍGUEZ

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 350, 31.12.2007, p. 1.

      ANEXĂ
      Valorile forfetare de import pentru determinarea prețului de intrare pentru anumite fructe și legume

                  (EUR/100 kg)

                  Cod NC

                  Codul țărilor terțe (1)

                  Valoare forfetară de import

                  0702 00 00

                  EG

                  74,4

                  JO

                  68,6

                  MA

                  58,4

                  TN

                  117,8

                  TR

                  103,1

                  ZZ

                  84,5

                  0707 00 05

                  AL

                  52,2

                  EG

                  152,2

                  TR

                  140,7

                  ZZ

                  115,0

                  0709 90 70

                  MA

                  82,8

                  TR

                  113,5

                  ZA

                  13,0

                  ZZ

                  69,8

                  0805 10 20

                  EG

                  48,9

                  IL

                  74,2

                  MA

                  47,9

                  TN

                  47,9

                  TR

                  72,0

                  ZZ

                  58,2

                  0805 50 10

                  EG

                  53,5

                  TR

                  47,7

                  ZZ

                  50,6

                  0808 10 80

                  AR

                  79,4

                  BR

                  74,3

                  CA

                  114,9

                  CL

                  81,8

                  CN

                  104,9

                  MK

                  47,7

                  NZ

                  114,4

                  US

                  123,4

                  UY

                  57,7

                  ZA

                  82,0

                  ZZ

                  88,1

                  0808 20 50

                  AR

                  83,0

                  CL

                  121,5

                  CN

                  70,7

                  ZA

                  87,4

                  ZZ

                  90,7

         (1)  Nomenclatorul țărilor, astfel cum este stabilit prin Regulamentul (CE) nr. 1833/2006 al Comisiei (JO L 354, 14.12.2006, p. 19). Codul „ZZ” reprezintă „alte origini”.


title: Regulamentul de punere în aplicare (UE) 2016/38 al Comisiei din 14 ianuarie 2016 de modificare a Regulamentului (CE) nr. 555/2008 în ceea ce privește plafonul maxim al avansurilor în cazul sprijinului pentru investiții și inovare în contextul programelor naționale de sprijin din sectorul vitivinicol

text:
               16.1.2016

               RO

               Jurnalul Oficial al Uniunii Europene

               L 11/1

         REGULAMENTUL DE PUNERE ÎN APLICARE (UE) 2016/38 AL COMISIEI
   din 14 ianuarie 2016
   de modificare a Regulamentului (CE) nr. 555/2008 în ceea ce privește plafonul maxim al avansurilor în cazul sprijinului pentru investiții și inovare în contextul programelor naționale de sprijin din sectorul vitivinicol
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 54 literele (b) și (f),
   întrucât:

               (1)

               Articolul 19 alineatul (2) și articolul 20c alineatul (2) din Regulamentul (CE) nr. 555/2008 al Comisiei (2) prevăd gestionarea financiară a sprijinului acordat pentru investiții și inovare în contextul programelor naționale de sprijin din sectorul vitivinicol. Dispozițiile respective stabilesc plafonul maxim pentru plăți în avans la 50 % pentru exercițiile financiare 2013, 2014 și 2015 în ceea ce privește măsurile referitoare la investiții și pentru exercițiile financiare 2014 și 2015 în ceea ce privește măsura referitoare la inovare. Această creștere temporară față de plafonul normal de 20 % ar trebui să continue să se aplice în 2016, pentru a se facilita punerea în aplicare a măsurilor respective pe fondul situației dificile din punct de vedere financiar care încă predomină în multe state membre.

               (2)

               Prin urmare, Regulamentul (CE) nr. 555/2008 ar trebui modificat în consecință.

               (3)

               Pentru a se asigura continuitatea condițiilor create pentru măsurile referitoare la investiții și inovare în ceea ce privește avansurile și pentru a se exclude orice discriminare între beneficiari, prezentul regulament ar trebui să se aplice de la 1 ianuarie 2016.

               (4)

               Măsurile prevăzute în prezentul regulament sunt în conformitate cu avizul Comitetului pentru organizarea comună a piețelor agricole,

         ADOPTĂ PREZENTUL REGULAMENT:
   Articolul 1
   Regulamentul (CE) nr. 555/2008 se modifică după cum urmează:

               1.

               La articolul 19 alineatul (2), al doilea paragraf se înlocuiește cu următorul text:
               „Cuantumul avansului nu depășește 20 % din ajutorul public pentru investiții, iar plata acestuia trebuie să fie condiționată de constituirea unei garanții bancare sau a unei garanții echivalente care să corespundă cu 110 % din cuantumul avansului. Totuși, în cazul investițiilor pentru care decizia individuală de acordare a sprijinului este luată în anii financiari 2013, 2014, 2015 sau 2016, cuantumul avansului poate fi majorat până la 50 % din ajutorul public pentru investiția respectivă. În sensul articolului 23 din Regulamentul delegat (UE) nr. 907/2014 al Comisiei (3), obligația este de a cheltui suma totală a avansului pentru punerea în aplicare a operațiunii în cauză în termen de doi ani de la data plății.

                  (3)  Regulamentul delegat (UE) nr. 907/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea și închiderea conturilor, garanțiile și utilizarea monedei euro (JO L 255, 28.8.2014, p. 18).”"

               2.

               La articolul 20c alineatul (2), al doilea paragraf se înlocuiește cu următorul text:
               „Cuantumul avansului nu depășește 20 % din ajutorul public pentru investiții în inovare, iar plata acestuia trebuie să fie condiționată de constituirea unei garanții bancare sau a unei garanții echivalente care să corespundă cu 110 % din cuantumul avansului. Totuși, în cazul investițiilor în inovare pentru care decizia individuală de acordare a sprijinului este luată în anii financiari 2014, 2015 sau 2016, cuantumul avansului poate fi majorat până la 50 % din ajutorul public pentru investiția respectivă. În sensul articolului 23 din Regulamentul delegat (UE) nr. 907/2014, obligația este de a cheltui suma totală a avansului pentru punerea în aplicare a operațiunii în cauză în termen de doi ani de la data plății.”

         Articolul 2
   Intrarea în vigoare și aplicarea
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 ianuarie 2016.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 ianuarie 2016.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 671.

      (2)  Regulamentul (CE) nr. 555/2008 al Comisiei din 27 iunie 2008 de stabilire a normelor de aplicare a Regulamentului (CE) nr. 479/2008 al Consiliului privind organizarea comună a pieței vitivinicole în ceea ce privește programele de sprijin, comerțul cu țările terțe, potențialul de producție și privind controalele în sectorul vitivinicol (JO L 170, 30.6.2008, p. 1).


title: Regulamentul de punere în aplicare (UE) 2016/1089 al Comisiei din 5 iulie 2016 de aprobare a oxidului dicupric ca substanță activă existentă destinată utilizării în produsele biocide din tipul de produs 21 (Text cu relevanță pentru SEE)

text:
               6.7.2016

               RO

               Jurnalul Oficial al Uniunii Europene

               L 180/25

         REGULAMENTUL DE PUNERE ÎN APLICARE (UE) 2016/1089 AL COMISIEI
   din 5 iulie 2016
   de aprobare a oxidului dicupric ca substanță activă existentă destinată utilizării în produsele biocide din tipul de produs 21
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
   întrucât:

               (1)

               Regulamentul delegat (UE) nr. 1062/2014 al Comisiei (2) stabilește o listă de substanțe active existente care trebuie evaluate în vederea posibilității de a fi autorizate pentru utilizare în produsele biocide. Lista respectivă include oxidul dicupric.

               (2)

               Oxidul dicupric a fost evaluat în vederea utilizării în produse din tipul de produs 21, produse antivegetative, așa cum sunt descrise în anexa V la Regulamentul (UE) nr. 528/2012.

               (3)

               Franța a fost desemnată autoritate competentă responsabilă de evaluare și a prezentat raportul de evaluare însoțit de recomandările sale la 31 octombrie 2014.

               (4)

               În conformitate cu articolul 7 alineatul (2) din Regulamentul delegat (UE) nr. 1062/2014, avizul Agenției Europene pentru Produse Chimice a fost formulat la 9 decembrie 2015 de către Comitetul pentru produse biocide, ținând seama de concluziile autorității competente responsabile de evaluare.

               (5)

               Potrivit acestui aviz, este de așteptat ca produsele biocide din tipul de produs 21 care conțin oxid dicupric să îndeplinească criteriile prevăzute la articolul 19 alineatul (1) litera (b) din Regulamentul (UE) nr. 528/2012, sub rezerva respectării anumitor specificații și condiții privind utilizarea lor.

               (6)

               Acceptabilitatea riscurilor legate de utilizarea de produse antivegetative, precum și caracterul adecvat al măsurilor de atenuare a riscurilor propuse ar trebui să fie însă confirmate în continuare. Pentru a facilita, la momentul reînnoirii aprobărilor substanțelor active antivegetative existente, analizarea și compararea riscurilor și a beneficiilor substanțelor respective, precum și a măsurilor de atenuare a riscurilor aferente, aprobarea tuturor substanțelor respective ar trebui să expire la aceeași dată.

               (7)

               Prin urmare, este oportun să se aprobe utilizarea oxidului dicupric în produsele biocide din tipul de produs 21, sub rezerva respectării anumitor specificații și condiții.

               (8)

               Ar trebui să se prevadă o perioadă de timp rezonabilă înainte de aprobarea unei substanțe active, pentru a permite părților interesate să se pregătească în vederea îndeplinirii noilor cerințe.

               (9)

               Măsurile prevăzute în prezentul regulament sunt conforme cu avizul Comitetului permanent pentru produse biocide,

         ADOPTĂ PREZENTUL REGULAMENT:
   Articolul 1
   Se aprobă oxidul dicupric ca substanță activă destinată utilizării în produsele biocide din tipul de produs 21, sub rezerva îndeplinirii specificațiilor și a condițiilor prevăzute în anexă.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 iulie 2016.

            Pentru Comisie

            Președintele

         Jean-Claude JUNCKER

      (1)  JO L 167, 27.6.2012, p. 1.

      (2)  Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 528/2012 al Parlamentului European și al Consiliului (JO L 294, 10.10.2014, p. 1).

      ANEXĂ

                  Denumire comună

                  Denumire IUPAC
                  Numere de identificare

                  Gradul minim de puritate a substanței active (1)

                  Data aprobării

                  Data de expirare a aprobării

                  Tipul de produs

                  Condiții specifice

                  Oxid dicupric

                  Denumire IUPAC:
                  Oxid de cupru (I)
                  Nr. CE: 215-270-7
                  Nr. CAS: 1317-39-1

                  94,2 % g/g

                  1 ianuarie 2018

                  31 decembrie 2025

                  21

                  La evaluarea produsului se acordă o atenție deosebită expunerii, riscurilor și eficacității aferente utilizărilor care fac obiectul unei cereri de autorizare, dar care nu sunt abordate în evaluarea efectuată la nivelul Uniunii cu privire la riscurile prezentate de substanța activă.
                  În cazul în care produsele care conțin oxid dicupric sunt ulterior autorizate pentru utilizare de către utilizatorii neprofesionali, persoanele care pun produsele la dispoziție pe piață pentru utilizatorii neprofesionali se asigură că acestea sunt furnizate împreună cu mănuși adecvate.
                  Pentru produsele biocide, autorizațiile se acordă în următoarele condiții:

                              1.

                              Pentru utilizatorii industriali sau profesionali se stabilesc proceduri operaționale sigure și măsuri organizatorice adecvate. Produsele trebuie utilizate cu echipament individual de protecție adecvat, dacă expunerea nu poate fi redusă la un nivel acceptabil prin alte mijloace.

                              2.

                              Etichetele și, dacă există, instrucțiunile de utilizare precizează că, până la uscare, suprafețele tratate nu trebuie să se afle la îndemâna copiilor.

                              3.

                              Etichetele și, dacă există, fișele cu date de securitate ale produselor autorizate trebuie să indice faptul că activitățile de aplicare, întreținere și reparare trebuie realizate într-un spațiu izolat, pe o suprafață dură impermeabilă prevăzută cu pereți de protecție sau pe sol acoperit cu un material impermeabil, pentru a se preveni pierderile și a se reduce la minimum emisiile în mediu, și că eventualele pierderi sau deșeuri care conțin oxid dicupric trebuie recuperate în vederea reutilizării sau eliminării.

                              4.

                              Pentru produsele care pot lăsa reziduuri în alimente sau în hrana pentru animale, se verifică necesitatea de a stabili noi limite maxime de reziduuri (LMR) sau de a le modifica pe cele existente, în conformitate cu Regulamentul (CE) nr. 470/2009 al Parlamentului European și al Consiliului (2) sau cu Regulamentul (CE) nr. 396/2005 al Parlamentului European și al Consiliului (3), și se iau măsuri adecvate de atenuare a riscurilor pentru a se asigura că LMR aplicabile nu sunt depășite.

         (1)  Puritatea indicată în această coloană este gradul minim de puritate a substanței active utilizate pentru evaluarea efectuată în conformitate cu articolul 89 alineatul (1) din Regulamentul (UE) nr. 528/2012. Substanța activă din produsul introdus pe piață poate avea un grad de puritate egal sau diferit, dacă s-a dovedit că aceasta este echivalentă din punct de vedere tehnic cu substanța activă evaluată.

         (2)  Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (JO L 152, 16.6.2009, p. 11).

         (3)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).


title: Regulamentul de punere în aplicare (UE) nr. 673/2012 al Consiliului din 23 iulie 2012 privind punerea în aplicare a articolului 32 alineatul (1) din Regulamentul (UE) nr. 36/2012 privind măsuri restrictive având în vedere situația din Siria

text:
               24.7.2012

               RO

               Jurnalul Oficial al Uniunii Europene

               L 196/8

         REGULAMENTUL DE PUNERE ÎN APLICARE (UE) NR. 673/2012 AL CONSILIULUI
   din 23 iulie 2012
   privind punerea în aplicare a articolului 32 alineatul (1) din Regulamentul (UE) nr. 36/2012 privind măsuri restrictive având în vedere situația din Siria
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 36/2012 (1), în special articolul 32 alineatul (1),
   întrucât:

               (1)

               La 18 ianuarie 2012, Consiliul a adoptat Regulamentul (UE) nr. 36/2012.

               (2)

               Având în vedere gravitatea situației din Siria și în conformitate cu Decizia de punere în aplicare 2012/424/PESC a Consiliului din 23 iulie 2012 privind punerea în aplicare a Deciziei 2001/782/PESC privind măsuri restrictive împotriva Siriei (2), ar trebui incluse noi persoane și entități pe lista persoanelor fizice și juridice, a entităților sau a organismelor care fac obiectul măsurilor restrictive, prevăzută în anexa II la Regulamentul (UE) nr. 36/2012,

         ADOPTĂ PREZENTA DECIZIE:
   Articolul 1
   Persoanele și entitățile care figurează în anexa la prezentul regulament se adaugă pe lista prevăzută în anexa II la Regulamentul (UE) nr. 36/2012.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 iulie 2012.

            Pentru Consiliu

            Președintele

         C. ASHTON

      (1)  JO L 16, 19.1.2012, p. 1.

      (2)  A se vedea pagina 81 din prezentul Jurnal Oficial.

      ANEXĂ

         Persoanele și entitățile menționate la articolul 1

         Persoane

                  Nume

                  Informații de identificare

                  Motive

                  Data includerii pe listă

                  1.

                  General de brigadă
                  Sha’afiq Masa

                  Directorul ramurii 215 (Damasc) a Serviciului de informații al armatei terestre. Răspunzător pentru torturarea opozanților aflați în detenție. Participă la represiunea împotriva civililor.

                  24.7.2012

                  2.

                  General de brigadă
                  Burhan Qadour

                  Directorul ramurii 291 (Damasc) a Serviciului de informații al armatei terestre. Răspunzător pentru torturarea opozanților aflați în detenție.

                  24.7.2012

                  3.

                  General de brigadă
                  Salah Hamad

                  Directorul adjunct al ramurii 291 a Serviciului de informații al armatei terestre. Răspunzător pentru torturarea opozanților aflați în detenție.

                  24.7.2012

                  4.

                  General de brigadă
                  Muhammad (sau: Mohammed) Khallouf (alias Abou Ezzat)

                  Directorul ramurii 235, denumită „Palestina” (Damasc), a Serviciului de informații al armatei terestre, care se află la baza dispozitivului represiv al armatei. Participă direct la represiunea împotriva opozanților. Răspunzător pentru torturarea opozanților aflați în detenție.

                  24.7.2012

                  5.

                  General-maior Riad al-Ahmed

                  Director al ramurii din Lattakia a Serviciului de informații al armatei terestre. Răspunzător pentru torturarea și asasinarea opozanților aflați în detenție.

                  24.7.2012

                  6.

                  General de brigadă
                  Abdul Salam Fajr Mahmoud

                  Director al ramurii din Bab Touma (Damasc) a Serviciului de informații al forțelor aeriene. Răspunzător pentru torturarea opozanților aflați în detenție.

                  24.7.2012

                  7.

                  General de brigadă
                  Jawdat al-Ahmed

                  Directorul ramurii din Homs a Serviciului de informații al forțelor aeriene. Răspunzător pentru torturarea opozanților aflați în detenție.

                  24.7.2012

                  8.

                  Colonel
                  Qusay Mihoub

                  Directorul ramurii de la Deraa (trimis de la Damasc la Deraa la începutul manifestațiilor din acest oraș) a Serviciului de informații al forțelor aeriene. Răspunzător pentru torturarea opozanților aflați în detenție.

                  24.7.2012

                  9.

                  Colonel
                  Suhail Al-Abdullah

                  Directorul ramurii din Lattakia a Serviciului de informații al forțelor aeriene. Răspunzător pentru torturarea opozanților aflați în detenție.

                  24.7.2012

                  10.

                  General de brigadă
                  Khudr Khudr

                  Directorul ramurii din Lattakia a Serviciului de informații generale. Răspunzător pentru torturarea opozanților aflați în detenție.

                  24.7.2012

                  11.

                  General de brigadă
                  Ibrahim Ma’ala

                  Directorul ramurii 285 (Damasc) a Serviciului de informații (l-a înlocuit pe generalul de brigadă Hussam Fendi la sfârșitul anului 2011). Răspunzător pentru torturarea opozanților aflați în detenție.

                  24.7.2012

                  12.

                  General de brigadă
                  Firas Al-Hamed

                  Directorul ramurii 318 (Homs) a Serviciului de informații generale. Răspunzător pentru torturarea opozanților aflați în detenție.

                  24.7.2012

                  13.

                  General de brigadă
                  Hussam Luqa

                  Directorul ramurii din Homs din aprilie 2012 (îi succede generalului de brigadă Nasr al-Ali) a Direcției pentru securitate politică. Răspunzător pentru torturarea opozanților aflați în detenție.

                  24.7.2012

                  14.

                  General de brigadă
                  Taha Taha

                  Responsabilul sediului ramurii din Lattakia al Direcției pentru securitate politică. Răspunzător pentru torturarea opozanților aflați în detenție.

                  24.7.2012

                  15.

                  General de brigadă
                  Nasr al-Ali

                  Responsabil al sediului de la Deraa din aprilie 2012 (fost director al ramurii din Homs) al Direcției pentru securitate politică. Răspunzător pentru torturarea opozanților aflați în detenție.

                  24.7.2012

                  16.

                  Bassel Bilal

                  Ofițer de poliție la închisoarea centrală din Idlib; a participat direct la acte de tortură practicate asupra opozanților deținuți în închisoarea centrală din Idlib.

                  24.7.2012

                  17.

                  Ahmad Kafan

                  Ofițer de poliție la închisoarea centrală din Idlib; a participat direct la acte de tortură practicate asupra opozanților deținuți în închisoarea centrală din Idlib.

                  24.7.2012

                  18.

                  Bassam al-Misri

                  Ofițer de poliție la închisoarea centrală din Idlib; a participat direct la acte de tortură practicate asupra opozanților deținuți în închisoarea centrală din Idlib.

                  24.7.2012

                  19.

                  Ahmed al-Jarroucheh

                  Data nașterii: 1957

                  Director al ramurii externe a Serviciului de informații generale (ramura 279). În această calitate, răspunde de dispozitivul Serviciului de informații generale în cadrul ambasadelor siriene. Participă direct la represiunea orchestrată de autoritățile siriene împotriva opozanților și se ocupă, îndeosebi, de represiunea opoziției siriene din străinătate.

                  24.7.2012

                  20.

                  Michel Kassouha
                  (alias Ahmed Salem; alias Ahmed Salem Hassan)

                  Data nașterii: 1 februarie 1948

                  Membru al serviciului de securitate sirian de la începutul anilor 1970, este implicat în combaterea opozanților în Franța și în Germania. Din martie 2006, este responsabilul cu relațiile al ramurii 273 a Serviciului de informații generale sirian. Responsabil istoric, este un apropiat al directorului Serviciului de informații generale Ali Mamlouk, unul dintre principalii responsabili cu securitatea ai regimului, care face obiectul unor măsuri restrictive ale UE din 9 mai 2011. Sprijină direct represiunea condusă de regim împotriva opozanților și se ocupă îndeosebi de represiunea opoziției siriene din străinătate.

                  24.7.2012

                  21.

                  General Ghassan Jaoudat Ismail

                  Data nașterii: 1960
                  Loc de origine: Derikich, regiunea Tartous.

                  Responsabilul ramurii misiuni a Serviciului de informații al forțelor aeriene care gestionează, în cooperare cu ramura operații speciale, trupele de elită ale Serviciului de informații al forțelor aeriene, care joacă un rol important în represiunea condusă de regim. În această calitate Ghassan Jaoudat Ismail face parte dintre responsabilii militari care pun direct în aplicare represiunea condusă de regim împotriva opozanților.

                  24.7.2012

                  22.

                  General Amer al-Achi (alias Amis al Ashi; alias Ammar Aachi; alias Amer Ashi)

                  Absolvent al școlii de război de la Alep, șef al ramurii informații a Serviciului de informații al forțelor aeriene (din 2012), apropiat al lui Daoud Rajah, ministrul sirian al apărării. Prin funcția pe care o ocupă în cadrul Serviciului de informații al forțelor aeriene, Amer al- Achi este implicat în represiunea opoziției siriene.

                  24.7.2012

                  23.

                  General Mohammed Ali Nasr (sau: Mohammed Ali Naser)

                  Data nașterii: circa 1964

                  Apropiat al lui Maher al-Assad, fratele mai mic al președintelui. Cea mai mare parte a carierei sale s-a desfășurat în cadrul Gărzii republicane. Din 2010, face parte din ramura interne (sau ramura 251) a Serviciului de informații generale, însărcinată cu combaterea opoziției politice. Fiind unul dintre principalii responsabili ai acesteia, generalul Mohammed Ali participă direct la represiunea împotriva opozanților.

                  24.7.2012

                  24.

                  General Issam Hallaq

                  Șeful statului major al Forțelor Aeriene din 2010. Conduce operațiile aeriene desfășurate împotriva opozanților.

                  24.7.2012

                  25.

                  Ezzedine Ismael

                  Data nașterii: mijlocul anilor 1940 (probabil 1947).
                  Locul nașterii: Bastir. regiunea Jableh.

                  General pensionar și responsabil istoric al Serviciului de informații al forțelor aeriene, al cărui șef a devenit la începutul anilor 2000. A fost numit consilier politic și de securitate al președintelui în 2006. În calitate de consilier politic și de securitate al președintelui sirian, Ezzedine Ismael este implicat în politica represivă condusă de regim împotriva opozanților.

                  24.7.2012

                  26.

                  Samir Joumaa (alias Abou Sami)

                  Data nașterii: circa 1962

                  De aproape 20 de ani este șeful de cabinet al lui Mohammad Nassif Kheir Bek, unul dintre principalii consilieri pe probleme de securitate ai lui Bachar al-Assad (care ocupă oficial funcția de adjunct al vicepreședintelui Farouk al-Chareh). Apropierea sa de Bachar al-Asad și de Mohammed Nassif Kheir Bek îl implică pe Samir Joumaa în politica represivă condusă de regim împotriva opozanților.

                  24.7.2012

         Entități

                  Denumire

                  Informații de identificare

                  Motive

                  Data includerii pe listă

                  1.

                  Drex Technologies S.A.

                  Data constituirii: 4 iulie 2000
                  Număr de înregistrare: 394678
                  Director: Rami Makhlouf
                  Agent înregistat: Mossack Fonseca & Co (BVI) Ltd

                  Drex Technologies este deținută integral de Rami Makhlouf, care figurează pe lista persoanelor care fac obiectul sancțiunilor UE pentru furnizarea de sprijin financiar regimului sirian. Rami Makhlouf se folosește de Drex Technologies pentru a facilita și a gestiona holdingurile sale financiare internaționale, inclusiv participarea majoritară la SyriaTel, pe care UE a inclus-o anterior pe listă pe motiv că oferă, de asemenea, sprijin financiar regimului sirian.

                  24.7.2012

                  2.

                  Cotton Marketing Organisation

                              Adresă: Bab Al-Faraj P.O. Box 729, Alep

                              Tel.: +96321 2239495/6/7/8

                              Cmo-aleppo@mail.sy

                              www.cmo.gov.sy

                  Companie de stat. Oferă sprijin financiar regimului sirian.

                  3.

                  Syrian Arab Airlines (alias SAA, alias Syrian Air)

                              Al-Mohafazeh Square, P.O. Box 417, Damasc, Siria

                              Tel: +963112240774

                  Companie publică controlată de regim. Sprijină financiar regimul.

                  24.7.2012


title: Regulamentul de punere în aplicare (UE) 2016/131 al Comisiei din 1 februarie 2016 de aprobare a utilizării C(M)IT/MIT (3:1) ca substanță activă existentă în produse biocide pentru tipurile de produse 2, 4, 6, 11, 12 și 13 (Text cu relevanță pentru SEE)

text:
               2.2.2016

               RO

               Jurnalul Oficial al Uniunii Europene

               L 25/48

         REGULAMENTUL DE PUNERE ÎN APLICARE (UE) 2016/131 AL COMISIEI
   din 1 februarie 2016
   de aprobare a utilizării C(M)IT/MIT (3:1) ca substanță activă existentă în produse biocide pentru tipurile de produse 2, 4, 6, 11, 12 și 13
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
   întrucât:

               (1)

               Regulamentul delegat (UE) nr. 1062/2014 al Comisiei (2) stabilește o listă de substanțe active existente care trebuie evaluate în vederea unei eventuale aprobări pentru utilizarea în produsele biocide. Această listă include C(M)IT/MIT (3:1).

               (2)

               Substanța C(M)IT/MIT (3:1) a fost evaluată în conformitate cu articolul 16 alineatul (2) din Directiva 98/8/CE a Parlamentului European și a Consiliului (3) în vederea utilizării în tipul de produs 2, dezinfectanți utilizați în domeniul privat și în domeniul sănătății publice și alte produse biocide, în tipul de produs 4, dezinfectanți pentru suprafețele aflate în contact cu produsele alimentare sau cu hrana pentru animale, în tipul de produs 6, conservanți pentru produse în interiorul recipientelor, în tipul de produs 11, conservanți pentru sisteme de răcire și de procesare a lichidelor, în tipul de produs 12, slimicide, și în tipul de produs 13, conservanți pentru fluide utilizate în prelucrarea metalului, astfel cum sunt definite în anexa V la directiva respectivă, care corespund tipurilor de produs 2, 4, 6, 11, 12 și 13 definite în anexa V la Regulamentul (UE) nr. 528/2012.

               (3)

               Franța a fost desemnată autoritate competentă responsabilă de evaluare și, la 19 octombrie 2011, 27 noiembrie 2012 și 22 aprilie 2013, a transmis Comisiei rapoartele de evaluare însoțite de recomandările sale, în conformitate cu articolul 14 alineatele (4) și (6) din Regulamentul (CE) nr. 1451/2007 al Comisiei (4).

               (4)

               În conformitate cu articolul 7 alineatul (1) litera (b) din Regulamentul delegat (UE) nr. 1062/2014, avizele Agenției Europene pentru Produse Chimice au fost formulate la 5 februarie 2015, 14 aprilie 2015 și 17 iunie 2015 de către Comitetul pentru produse biocide, ținând seama de concluziile autorității competente responsabile de evaluare.

               (5)

               Conform acestor avize, produsele biocide care sunt utilizate pentru tipurile de produs 2, 4, 6, 11, 12 și 13 și care conțin C(M)IT/MIT (3:1) pot îndeplini cerințele de la articolul 5 din Directiva 98/8/CE, dacă sunt respectate anumite condiții referitoare la utilizarea substanței respective.

               (6)

               Prin urmare, este oportun să se aprobe utilizarea C(M)IT/MIT (3:1) în produsele biocide pentru tipurile de produs 2, 4, 6, 11, 12 și 13, sub rezerva respectării anumitor specificații și condiții.

               (7)

               În ceea ce privește utilizarea în tipul de produs 4, evaluarea nu a abordat încorporarea produselor biocide care conțin C(M)IT/MIT (3:1) în materialele și obiectele destinate să vină în contact, direct sau indirect, cu produsele alimentare în sensul articolului 1 alineatul (1) din Regulamentul (CE) nr. 1935/2004 al Parlamentului European și al Consiliului (5). Pentru astfel de materiale poate fi necesară stabilirea unor limite specifice privind migrarea în produsele alimentare, după cum se prevede la articolul 5 alineatul (1) litera (e) din regulamentul menționat. Prin urmare, aprobarea nu ar trebui să includă această utilizare, cu excepția cazului în care Comisia a stabilit astfel de limite sau s-a stabilit în temeiul regulamentului respectiv că astfel de limite nu sunt necesare.

               (8)

               Întrucât C(M)IT/MIT (3:1) întrunește criteriile pentru a fi clasificată drept sensibilizant pentru piele categoria 1, conform definiției din anexa I la Regulamentul (CE) nr. 1272/2008 al Parlamentului European și al Consiliului (6), articolele tratate care au fost tratate cu C(M)IT/MIT (3:1) sau care conțin această substanță ar trebui etichetate în mod corespunzător atunci când sunt introduse pe piață.

               (9)

               Ar trebui să se permită trecerea unei perioade de timp rezonabile până la aprobarea unei substanțe active, pentru a permite părților interesate să se pregătească în vederea îndeplinirii noilor cerințe.

               (10)

               Măsurile prevăzute în prezentul regulament sunt conforme cu avizul Comitetului permanent pentru produse biocide,

         ADOPTĂ PREZENTUL REGULAMENT:
   Articolul 1
   Se aprobă utilizarea C(M)IT/MIT (3:1) ca substanță activă în produse biocide pentru tipurile de produs 2, 4, 6, 11, 12 și 13, sub rezerva respectării specificațiilor și a îndeplinirii condițiilor prevăzute în anexă.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 1 februarie 2016.

            Pentru Comisie

            Președintele

         Jean-Claude JUNCKER

      (1)  JO L 167, 27.6.2012, p. 1.

      (2)  Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 528/2012 al Parlamentului European și al Consiliului (JO L 294, 10.10.2014, p. 1).

      (3)  Directiva 98/8/CE a Parlamentului European și a Consiliului din 16 februarie 1998 privind introducerea pe piață a produselor biocide (JO L 123, 24.4.1998, p. 1).

      (4)  Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (JO L 325, 11.12.2007, p. 3).

      (5)  Regulamentul (CE) nr. 1935/2004 al Parlamentului European și al Consiliului din 27 octombrie 2004 privind materialele și obiectele destinate să vină în contact cu produsele alimentare și de abrogare a Directivelor 80/590/CEE și 89/109/CEE (JO L 338, 13.11.2004, p. 4).

      (6)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

      ANEXĂ

                  Denumire comună

                  Denumire IUPAC
                  Numere de identificare

                  Gradul minim de puritate al substanței active (1)

                  Data aprobării

                  Data de expirare a aprobării

                  Tipul de produs

                  Condiții specifice

                  C(M)IT/MIT (3:1)

                  Denumire IUPAC:
                  Masă de reacție compusă din 5-cloro-2-metil-2H-izotiazol-3-onă și 2-metil-2H-izotiazol-3-onă (3:1)
                  Nr. CE: n.a.
                  Nr. CAS: 55965-84-9

                  579 g/kg (greutate uscată teoretică calculată).
                  Substanța activă este fabricată sub formă de concentrat tehnic (TK) cu diferiți solvenți și stabilizatori.

                  1 iulie 2017

                  30 iunie 2027

                  2

                  La evaluarea produsului se acordă o atenție deosebită expunerii, riscurilor și eficacității aferente utilizărilor care fac obiectul unei cereri de autorizare, dar care nu sunt abordate în evaluarea la nivelul Uniunii a riscurilor prezentate de substanța activă.
                  Autorizarea produselor biocide este supusă următoarei condiții:
                  Pentru utilizatorii profesionali se stabilesc proceduri operaționale sigure și măsuri organizatorice adecvate. Produsele vor fi utilizate cu echipament individual de protecție adecvat dacă expunerea nu poate fi redusă la un nivel acceptabil prin alte mijloace.
                  Introducerea pe piață a articolelor tratate este supusă următoarei condiții:
                  Persoana responsabilă de introducerea pe piață a unui articol tratat, care a fost tratat cu sau care încorporează C(M)IT/MIT (3:1), se asigură că eticheta respectivului articol tratat conține informațiile enumerate la articolul 58 alineatul (3) al doilea paragraf din Regulamentul (UE) nr. 528/2012.

                  4

                  La evaluarea produsului se acordă o atenție deosebită expunerii, riscurilor și eficacității aferente utilizărilor care fac obiectul unei cereri de autorizare, dar care nu sunt abordate în evaluarea la nivelul Uniunii a riscurilor prezentate de substanța activă.
                  Autorizarea produselor biocide este supusă următoarelor condiții:

                              1.

                              Pentru utilizatorii profesionali se stabilesc proceduri operaționale sigure și măsuri organizatorice adecvate. Produsele vor fi utilizate cu echipament individual de protecție adecvat dacă expunerea nu poate fi redusă la un nivel acceptabil prin alte mijloace.

                              2.

                              Având în vedere riscurile identificate pentru utilizatorii profesionali, produsele biocide se încarcă numai prin intermediul sistemelor automate, cu excepția cazului în care se poate demonstra că riscurile pot fi reduse până la un nivel acceptabil prin alte mijloace.

                              3.

                              Pentru produsele care pot lăsa reziduuri în alimente sau în hrana pentru animale, se verifică necesitatea de a stabili noi limite maxime de reziduuri (LMR) sau de a le modifica pe cele existente, în conformitate cu Regulamentul (CE) nr. 470/2009 al Parlamentului European și al Consiliului (2) sau cu Regulamentul (CE) nr. 396/2005 al Parlamentului European și al Consiliului (3), și se iau orice măsuri adecvate de atenuare a riscurilor pentru a se asigura că LMR-urile aplicabile nu sunt depășite.

                              4.

                              Produsele nu se încorporează în materialele și obiectele destinate să vină în contact cu produsele alimentare în sensul articolului 1 alineatul (1) din Regulamentul (CE) nr. 1935/2004, cu excepția cazului în care Comisia a stabilit limite specifice privind migrarea C(M)IT/MIT (3:1) în produsele alimentare sau s-a stabilit, în temeiul regulamentului menționat, că astfel de limite nu sunt necesare.

                        Introducerea pe piață a articolelor tratate este supusă următoarei condiții:
                  Persoana responsabilă de introducerea pe piață a unui articol tratat, care a fost tratat cu sau care încorporează C(M)IT/MIT (3:1), se asigură că eticheta respectivului articol tratat conține informațiile enumerate la articolul 58 alineatul (3) al doilea paragraf din Regulamentul (UE) nr. 528/2012.

                  6

                  La evaluarea produsului se acordă o atenție deosebită expunerii, riscurilor și eficacității aferente utilizărilor care fac obiectul unei cereri de autorizare, dar care nu sunt abordate în evaluarea la nivelul Uniunii a riscurilor prezentate de substanța activă.
                  Autorizarea produselor biocide este supusă următoarelor condiții:

                              1.

                              Pentru utilizatorii industriali sau profesionali se stabilesc proceduri operaționale sigure și măsuri organizatorice adecvate. Produsele vor fi utilizate cu echipament individual de protecție adecvat dacă expunerea nu poate fi redusă la un nivel acceptabil prin alte mijloace.

                              2.

                              Având în vedere riscurile identificate pentru mediu, produsele biocide nu se autorizează pentru conservarea lichidelor utilizate pentru prelucrarea pastei de lemn și a hârtiei, cu excepția cazului în care se poate demonstra că riscurile pot fi reduse până la un nivel acceptabil.

                        Introducerea pe piață a articolelor tratate este supusă următoarelor condiții:

                              1.

                              Având în vedere riscurile identificate pentru sănătatea umană, amestecurile tratate cu sau care încorporează C(M)IT/MIT (3:1) și care sunt introduse pe piață pentru uzul publicului larg nu conțin C(M)IT/MIT (3:1) la o concentrație care determină clasificarea drept substanță sensibilizantă pentru piele, cu excepția cazului în care expunerea poate fi evitată prin alte mijloace decât purtarea echipamentului individual de protecție.

                              2.

                              Având în vedere riscurile identificate pentru sănătatea umană, detergenții lichizi tratați cu sau care încorporează C(M)IT/MIT (3:1) și care sunt introduși pe piață pentru uz profesional nu conțin C(M)IT/MIT (3:1) la o concentrație care determină clasificarea drept substanță sensibilizantă pentru piele, cu excepția cazului în care expunerea poate fi evitată prin alte mijloace decât purtarea echipamentului individual de protecție.

                              3.

                              Având în vedere riscurile identificate pentru sănătatea umană, amestecurile tratate cu sau care încorporează C(M)IT/MIT (3:1), altele decât detergenții lichizi, și care sunt introduse pe piață pentru uz profesional nu conțin C(M)IT/MIT (3:1) la o concentrație care determină clasificarea drept substanță sensibilizantă pentru piele, cu excepția cazului în care expunerea poate fi evitată, inclusiv prin purtarea echipamentului individual de protecție.

                              4.

                              Persoana responsabilă de introducerea pe piață a unui articol tratat, care a fost tratat cu sau care încorporează C(M)IT/MIT (3:1), se asigură că eticheta respectivului articol tratat conține informațiile enumerate la articolul 58 alineatul (3) al doilea paragraf din Regulamentul (UE) nr. 528/2012.

                  11

                  La evaluarea produsului se acordă o atenție deosebită expunerii, riscurilor și eficacității aferente utilizărilor care fac obiectul unei cereri de autorizare, dar care nu sunt abordate în evaluarea la nivelul Uniunii a riscurilor prezentate de substanța activă.
                  Autorizarea produselor biocide este supusă următoarelor condiții:

                              1.

                              Pentru utilizatorii profesionali se stabilesc proceduri operaționale sigure și măsuri organizatorice adecvate. Produsele vor fi utilizate cu echipament individual de protecție adecvat dacă expunerea nu poate fi redusă la un nivel acceptabil prin alte mijloace.

                              2.

                              Având în vedere riscurile identificate pentru mediu, produsele nu se autorizează pentru conservarea lichidelor utilizate la prelucrarea peliculelor fotografice, pentru conservarea soluțiilor utilizate pentru tratarea lemnului și nici pentru utilizarea în sisteme deschise de răcire cu recirculare de mare capacitate, cu excepția cazului în care se poate demonstra că riscurile pot fi reduse până la un nivel acceptabil.

                              3.

                              Având în vedere riscurile identificate pentru mediu și cu excepția cazului în care se poate demonstra că riscurile pot fi reduse până la un nivel acceptabil, etichetele și, dacă sunt furnizate, fișele cu datele de siguranță ale produselor indică faptul că:

                                          (a)

                                          pentru utilizare în sisteme deschise de răcire cu recirculare de mici dimensiuni, se adoptă măsuri de reducere a riscurilor în vederea reducerii contaminării directe a mediului terestru prin depunerile din aer;

                                          (b)

                                          pentru alte utilizări decât cele specificate la condiția 2, apele uzate eliminate din instalații trebuie să fie direcționate către o stație de epurare a apei.

                        Introducerea pe piață a articolelor tratate este supusă următoarei condiții:
                  Persoana responsabilă de introducerea pe piață a unui articol tratat, care a fost tratat cu sau care încorporează C(M)IT/MIT (3:1), se asigură că eticheta respectivului articol tratat conține informațiile enumerate la articolul 58 alineatul (3) al doilea paragraf din Regulamentul (UE) nr. 528/2012.

                  12

                  La evaluarea produsului se acordă o atenție deosebită expunerii, riscurilor și eficacității aferente utilizărilor care fac obiectul unei cereri de autorizare, dar care nu sunt abordate în evaluarea la nivelul Uniunii a riscurilor prezentate de substanța activă.
                  Autorizarea produselor biocide este supusă următoarelor condiții:

                              1.

                              Pentru utilizatorii profesionali se stabilesc proceduri operaționale sigure și măsuri organizatorice adecvate. Produsele vor fi utilizate cu echipament individual de protecție adecvat dacă expunerea nu poate fi redusă la un nivel acceptabil prin alte mijloace.

                              2.

                              Având în vedere riscurile identificate pentru mediu, produsele nu se autorizează pentru utilizarea în instalații off-shore, cu excepția cazului în care se poate demonstra că riscurile pot fi reduse până la un nivel acceptabil.

                              3.

                              Având în vedere riscurile identificate pentru sănătatea oamenilor, etichetele sau fișele cu date de siguranță ale produselor autorizate pentru instalațiile off-shore indică faptul că noroiul de foraj nu conține C(M)IT/MIT (3:1) la o concentrație care determină clasificarea drept substanță sensibilizantă pentru piele, cu excepția cazului în care se pot stabili proceduri operaționale sigure și măsuri organizatorice adecvate pentru lucrători.

                              4.

                              Având în vedere riscurile identificate pentru mediu, etichetele sau fișele cu date de siguranță ale produselor autorizate pentru utilizare în fabricile de hârtie indică faptul că efluenții industriali proveniți din instalații, care sunt deversați în cursurile de ape în urma tratării mecanice sau chimice sau a tratării într-o stație de epurare a apei, trebuie să fie diluați în mod corespunzător, cu excepția cazului în care se poate demonstra că riscurile pot fi reduse până la un nivel acceptabil prin alte mijloace.

                        Introducerea pe piață a articolelor tratate este supusă următoarei condiții:
                  Persoana responsabilă de introducerea pe piață a unui articol tratat, care a fost tratat cu sau care încorporează C(M)IT/MIT (3:1), se asigură că eticheta respectivului articol tratat conține informațiile enumerate la articolul 58 alineatul (3) al doilea paragraf din Regulamentul (UE) nr. 528/2012.

                  13

                  La evaluarea produsului se acordă o atenție deosebită expunerii, riscurilor și eficacității aferente utilizărilor care fac obiectul unei cereri de autorizare, dar care nu sunt abordate în evaluarea la nivelul Uniunii a riscurilor prezentate de substanța activă.
                  Autorizarea produselor biocide este supusă următoarelor condiții:

                              1.

                              Pentru utilizatorii profesionali se stabilesc proceduri operaționale sigure și măsuri organizatorice adecvate. Produsele vor fi utilizate cu echipament individual de protecție adecvat dacă expunerea nu poate fi redusă la un nivel acceptabil prin alte mijloace.

                              2.

                              Având în vedere riscurile identificate pentru utilizatorii profesionali, încărcarea produselor în fluidele utilizate pentru prelucrarea metalelor se face semiautomat sau automat, cu excepția cazului în care se poate demonstra că riscurile pot fi reduse până la un nivel acceptabil prin alte mijloace.

                              3.

                              Având în vedere riscurile identificate pentru utilizatorii profesionali, etichetele și, dacă sunt furnizate, fișele cu date de siguranță indică faptul că produsele nu se folosesc în fluidele utilizate pentru prelucrarea metalelor la o concentrație care determină clasificarea drept substanță sensibilizantă pentru piele, cu excepția cazului în care se poate demonstra că riscurile pot fi reduse până la un nivel acceptabil prin alte mijloace.

                        Introducerea pe piață a articolelor tratate este supusă următoarei condiții:
                  Persoana responsabilă de introducerea pe piață a unui articol tratat, care a fost tratat cu sau care încorporează C(M)IT/MIT (3:1), se asigură că eticheta respectivului articol tratat conține informațiile enumerate la articolul 58 alineatul (3) al doilea paragraf din Regulamentul (UE) nr. 528/2012.

         (1)  Puritatea indicată în această coloană este gradul minim de puritate al substanței active utilizate pentru evaluarea efectuată în conformitate cu articolul 16 alineatul (2) din Directiva 98/8/CE. Substanța activă din produsul introdus pe piață poate avea un grad de puritate egal sau diferit, dacă s-a dovedit că aceasta este echivalentă din punct de vedere tehnic cu substanța activă evaluată.

         (2)  Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (JO L 152, 16.6.2009, p. 11).

         (3)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).